
5 tengelyes megmunkálás ipari robottal: a programozás szoftveres támogatásának lehetőségei és laboratóriumi kísérletek

Marási műveletek elvégzésére ma már a ,,hagyományos” CNC szerszámgépek mellett
megmunkálásra kialakított robot cellákkal is találkozhatunk. 6 tengelyes ipari robotokkal
nagy szabadsági fokszámuknak köszönhetően bonyolult, ún. szoborfelületek is
megmunkálhatóak. Az ipari robotok saját kiterjedésükhöz képest nagy munkatérrel
rendelkeznek, ami további külső tengely beiktatásával jelentős mértékben növelhető. Az
egyedülálló előnyök mellett sajnos számos olyan sajátossága is van a technológiának, melyek
korlátozzák alkalmazhatóságát megmunkálási feladatokban. A nagy karkinyúlás és csuklós
szerkezet miatt kisebb az ipari robot merevsége, és pontossága, mint egy hagyományos
szerszámgépé, ezért elsősorban a könnyen megmunkálható anyagok marására alkalmazható.
Ezen tulajdonságok következtében elsősorban sűrűn változó munkadarabok gyártására, kis- és
közép sorozatban kínálnak hatékony alternatívát.
TDK dolgozatunk célja marási műveletek mozgásprogramjainak elkészítése ipari robotok
számára, amelyeket a Gyártástudomány és –technológia Tanszék robotlaborjában található
ABB IRB140, és IRB1400h típusú robotokon teszteltünk. Robotprogramok létrehozása 5
tengelyes megmunkálásnál igen komoly szoftveres támogatást igényel. A szerszámpályák
megtervezésén, a generikus mozgásprogram posztprocesszáláson felül az off-line programozó
eszköznek el kell végeznie az ütközésvizsgálatot, a robot konfigurációjának beállítását, és
szingularitás kezelését is. Csak néhány éve kezdtek elterjedni a piacon az olyan
robotprogramozó szoftverek, melyek lehetővé teszik az ipari robot szerszámgépként való
alkalmazását.
Dolgozatunkban 2 különböző offline robotprogramozási módszert vizsgálunk meg
közelebbről. Első esetben egy különálló CAM szoftverrel (Siemens NX 8.5) készítettük el a
szerszámpályákat, majd off-line robotprogramozó, és szimulációs szoftverek (Siemens
Tecnomatix RobotExpert/Process Simulate) segítségével posztprocesszáltuk a robot RAPID
programját. A másik esetben a Delcam PowerMill CAM rendszerét használtuk, mely
rendelkezik Robot Interface kiegészítéssel, ami kifejezetten ipari robotok programozását
segíti megmunkálási feladatoknál.



